<classify> JUMUIYA ya Afrika Mashariki EAC imesema itapunguza wafanyakazi katika sekretarieti, kwa kutoongeza mkataba wa kazi.Lengo la hatua hiyo ni kuboresha taasisi zake zilizo katika nchi kadhaa za EAC.Hata hivyo, imesema kupunguza wafanyakazi katika makao makuu yake yaliyopo Arusha nchini Tanzania, si kutokana na uhaba wa fedha, bali kuboresha taasisi zake ambazo awali zilikuwa idara ndani ya makao makuu hayo.Akizungumza na HabariLeo Afrika Mashariki jana, Naibu Katibu Mkuu wa EAC, Steven Mlote, amesema suala la kupunguza wafanyakazi, halitafanywa kwa kumfukuza hata mmoja, lakini wataondolewa kulingana na mikataba yao itakapoisha na hawataajiriwa wengine.Hakuna mfanyakazi hata mmoja atakayefukuzwa. Wafanyakazi wengi katika EAC wako kwa mkataba, hivyo katika nafasi zinazotakiwa kupunguzwa, aliyepo anapomaliza mkataba wake hautaongezwa wala kuajiri mwingine.Jumuiya hii haina ukata wa fedha kama wengi wanavyodhani, kwani tuna nchi sita wanachama hivyo hatuwezi kuwa na ukata. Kinachofanyika ni kuboresha taasisi tulizoanzisha katika sekta mbalimbali kwenye nchi wanachama, amesema.Mlote alitoa mfano kuwa walikuwa na idara ya afya, sasa ipo taasisi inayosimamia afya iliyopo Bujumbura nchini Burundi, hivyo watapunguza wafanyakazi katika idara hiyo na kuimarisha ya Bujumbura.Alisema katika usalama wa anga, kuna idara katika sekretarieti, lakini sasa kuna taasisi iliyopo Entebbe nchini Uganda, huku taasisi ya sayansi na teknolojia ikiwa Kigali, Rwanda.Hivyo, hakuna sababu ya kuwa na idara makao makuu, wakati kuna taasisi za EAC zinazojitegemea kwa kila sekta. Mwaka jana EAC ilieleza kuwa wafanyakazi 127 wakiwamo wa kutoka Tanzania, wapo hatarini kupoteza ajira zao kutokana na mageuzi makubwa, yanayofanywa ndani ya jumuiya hiyo.Mawaziri wanaohusika na jumuiya hiyo, tayari wamepitisha mpango wa kufanyika mageuzi katika taasisi hiyo, utakaowezesha nchi sita wanachama kuokoa Dola za Marekani milioni 2.5 kwa mwaka, kutokana na mishahara ya wafanyakazi. Ikiwa mpango huo utatekelezwa, nafasi za ajira ndani ya EAC, zitapungua kutoka 529 mpaka 402 katika vitengo vyote na taasisi zake.Mageuzi hayo yalipitishwa wakati wa mkutano wa 30 wa mawaziri wa mambo ya EAC na mipango SCMEACP, uliofanyika makao makuu ya jumuiya hiyo jijini Arusha chini ya mwenyekiti wake, Waziri anayeshughulikia EAC kutoka Rwanda, Balozi Olivier Nduhungirehe, baada ya kujadili ripoti ya dharura katika muundo wa kazi na ajira katika taasisi hiyo.EAC kwa miaka mingi imekuwa ikikabiliana na changamoto mbalimbali, ikiwamo suala la ajira kutokana na ukosefu wa sera ya uwiano wa ajira baina ya nchi wanachana na kusababisha migogoro.Maamuzi ya mawaziri wa EAC yametokana na mkutano wa EAC uliofanyika Kampala, Uganda mwaka jana, ambapo viongozi wa ukanda huo waliomba idadi ya manaibu makatibu wakuu, kupunguzwa kutoka wanne mpaka wawili.Kwa sasa kuna manaibu wawili ambao wanashirikiana katika majukumu yao katika kukuza ushirikiano EAC, mmoja akishughulikia masuala ya ushuru wa pamoja na soko la pamoja na mwingine masuala ya sarafu ya pamoja na shirikisho la kisiasa.Imeelezwa kuwa, kazi ya uchambuzi wa nafasi za ajira ndani ya EAC, umefanywa na wataalamu kutoka nchi sita wanachama kuanzia Machi mwaka jana, kwa lengo la kuanzisha muundo mpya wa ushirikiano, utakaoruhusu ufanyaji maamuzi kwa kasi na kwa kutumia rasilimali chache.  <topic>: kitaifa 